ΟΥΕΦΑ Γιουρόπα Λιγκ

Το **ΟΥΕΦΑ Γιουρόπα Λιγκ** (αγγλικά: *UEFA Europa League*) είναι μία ευρωπαϊκή ποδοσφαιρική διοργάνωση. Διεξάγεται μεταξύ συλλόγων από την περίοδο 2009–10 (μέχρι το 2009 διεξαγόταν με την ονομασία *Κύπελλο ΟΥΕΦΑ*). Θεωρείται η δεύτερη σημαντικότερη ευρωπαϊκή διασυλλογική ποδοσφαιρική διοργάνωση μετά το Τσάμπιονς Λιγκ και πριν από το Κόνφερενς Λιγκ.

## Ιστορία – Κανονισμοί
Από το 1955 έως το 1971 διεξαγόταν το Κύπελλο Διεθνών Εκθέσεων, στο οποίο αρχικά συμμετείχαν ομάδες από πόλεις που διοργάνωναν διεθνείς εμπορικές εκθέσεις. Η επιτυχία του θεσμού είχε ως αποτέλεσμα να ενδιαφερθούν να συμμετάσχουν όλο και περισσότερα αθλητικά σωματεία, έτσι από το 1968 ορίστηκε να μετέχουν οι ομάδες που είχαν τερματίσει πίσω από την πρωταθλήτρια, ανεξάρτητα από την πόλη που προέρχονταν και το όνομα της διοργάνωσης απλοποιήθηκε σε *Κύπελλο Εκθέσεων*. Τελικά, το 1971 η UEFA αποφάσισε να αναλάβει την ευθύνη της διοργάνωσης δημιουργώντας το **Κύπελλο ΟΥΕΦΑ**.

Σε αυτό εξαρχής ορίστηκε να δικαιούνται συμμετοχής οι ομάδες που έχουν τερματίσει μετά την πρωταθλήτρια εφόσον δεν ήταν κυπελλούχοι. Μετείχαν μία ως τέσσερις ομάδες από κάθε χώρα ανάλογα με τη θέση του κάθε πρωταθλήματος στην ειδική βαθμολογική κατάταξη της ΟΥΕΦΑ, η οποία προκύπτει από τις επιτυχίες των ομάδων στις ευρωπαϊκές διασυλλογικές διοργανώσεις.

Από την περίοδο 1999–2000 στη διοργάνωση ενσωματώθηκαν και οι κυπελλούχοι κάθε χώρας, έπειτα από την κατάργηση του Κυπέλλου Κυπελλούχων. Επίσης, ορίστηκε να μετέχουν στην πρώτη φάση του Κυπέλλου ΟΥΕΦΑ όσοι σύλλογοι αποκλείονταν από τον τρίτο προκριματικό γύρο του Τσάμπιονς Λιγκ και στη φάση των 32 όσοι τερμάτιζαν στην τρίτη θέση των ομίλων της ίδιας διοργάνωσης. Επιπλέον, στο Κύπελλο ΟΥΕΦΑ μετείχαν αντιπρόσωποι τριών χωρών από τη λίστα Fair Play της ΟΥΕΦΑ καθώς και ορισμένες ομάδες που προκρίνονταν από το Κύπελλο Ιντερτότο (διοργάνωση που καταργήθηκε το 2009).

Μέχρι το 1997 η διοργάνωση διεξαγόταν με το σύστημα διπλών αγώνων νοκ άουτ και οι τελικοί ήταν διπλοί στις έδρες των δύο φιναλίστ. Από την περίοδο 1997–98 και εντεύθεν οι τελικοί είναι μονοί σε προκαθορισμένο γήπεδο. Επίσης, από το 2004 μέχρι το 2009 μετά τον πρώτο γύρο είχε καθιερωθεί μια φάση με οκτώ ομίλους των πέντε ομάδων, από τους οποίους προκρίνονταν οι τρεις. Οι 24 αυτές ομάδες (3 x 8) με τις 8 που προέρχονταν από τους ομίλους του Τσάμπιονς Λιγκ συγκροτούσαν τις 32 ομάδες που συνέχιζαν με διπλούς αγώνες νοκ άουτ μέχρι τον μονό τελικό.

Με τις αλλαγές αυτές το Κύπελλο ΟΥΕΦΑ έγινε πλέον η δεύτερη σε ενδιαφέρον συλλογική ποδοσφαιρική διοργάνωση στην Ευρώπη, ενώ από το 2000 ο νικητής της διοργάνωσης αγωνίζεται με τον αντίστοιχο του Τσάμπιονς Λιγκ στον τελικό του Σούπερ Καπ.

Σύμφωνα με τον κανονισμό ο κατ’ έτος νικητής αποκτά ένα αντίγραφο του κυπέλλου ενώ το αυθεντικό θα το κατακτήσει όποιο σωματείο κερδίσει το κύπελλο τρεις φορές συνεχώς ή πέντε φορές συνολικά.

### Νέα μορφή
Τον Σεπτέμβριο του 2008 ανακοινώθηκαν αλλαγές στη δομή της διοργάνωσης, που την έφεραν στα πρότυπα του Τσάμπιονς Λιγκ. Σύμφωνα με αυτές, από την περίοδο 2009–10 η διοργάνωση μετονομάστηκε σε **ΟΥΕΦΑ Γιουρόπα Λιγκ** και διεξάγεται σε 12 ομίλους από 4 ομάδες, οι οποίες δίνουν διπλούς αγώνες (και όχι μονούς, όπως γινόταν ως το 2009) μεταξύ τους. Καταργήθηκε επίσης το Κύπελλο Ιντερτότο και στη διοργάνωση μετέχουν τρεις ομάδες από κάθε χώρα (δύο από το πρωτάθλημα και η κυπελλούχος), εκτός από όσες χώρες βρίσκονται στις πρώτες θέσεις της κατάταξης της ΟΥΕΦΑ, που στέλνουν επιπλέον ομάδες και τις τρεις τελευταίες που στέλνουν μόνο την κυπελλούχο.

Μετά τους προκριματικούς γύρους, σχηματίζονται οι 12 όμιλοι των 4 ομάδων, στους οποίους μετέχουν και οι αποκλεισμένες ομάδες του τελευταίου προκριματικού γύρου του Τσάμπιονς Λιγκ. Οι δύο πρώτες ομάδες των ομίλων (σύνολο 24) και οι 8 τρίτες των ομίλων του Τσάμπιονς Λιγκ προκρίνονται στη φάση των 32 και στη συνέχεια ακολουθούν διπλοί αγώνες νοκ άουτ, μέχρι τον μονό τελικό.Για τελευταία φορά ίσχυσε την σεζόν 2023-2024.

Την σεζόν 2024-2025 εφαρμόστηκε για πρώτη φορά το σύστημα της λίγκας (league phase) που αντικατέστησε τη φάση των ομίλων. Με το νέο σύστημα, μετά τα προκριματικά προκύπτουν 36 ομάδες. Αυτές ανάλογα με τον συντελεστή της ομάδας στην κατάταξη της UEFA (club coefficient) κατανέμονται σε 4 γκρουπ δυναμικότητας αποτελούμενα από 9 ομάδες το καθένα . Η κάθε ομάδα αντιμετωπίζει 8 ομάδες (2 ομάδες από το κάθε γκρουπ δυναμικότητας ) παίζοντας 4 παιχνίδια εντός έδρας και 4 παιχνίδια εκτός έδρας ( Από το κάθε γκρουπ 1 αγώνας διεξάγεται εντός έδρας και ένας εκτός). Σχηματίζεται ενιαία βαθμολογία .

Μετά την ολοκλήρωση της league phase, οι 8 πρώτες ομάδες οδηγούνται στην φάση των 16 απευθείας, ενώ οι ομάδες από την ένατη μέχρι και την εικοστή τέταρτη θέση οδηγούνται στα knockout playoffs , μια ενδιάμεση φάση, όπου διεξάγονται διπλοί νοκ άουτ αγώνες . Οι νικητές αυτών των αγώνων οδηγούνται στην φάση των 16 όπου θα αντιμετωπίσουν μια από τις πρώτες 8. Ακολουθούν διπλοί νοκ άουτ αγώνες μέχρι τον μόνο τελικό σε ουδέτερη έδρα . 

## Λογότυπα
Ακολουθούν τα λογότυπα που έχουν χρησιμοποιηθεί στη διοργάνωση ως σήμερα:

Αρχείο:UEFA Cup 1995-2004.svg|1971–2010
Αρχείο:UEFA Europa League Juillet 2015.svg|2010–2021
Αρχείο:UEFA Europa League (football competition) logo.svg|2021–2024
Αρχείο:UEFA Europa League logo (2024 version).svg|2024–


## Οι νικητές

## Οι τελικοί συνοπτικά

## Τίτλοι και συμμετοχές σε τελικούς
Το κύπελλο έχουν κατακτήσει σύλλογοι προερχόμενοι από 11 διαφορετικές χώρες, ενώ μέχρι τον τελικό έχουν φτάσει σύλλογοι από συνολικά 16 χώρες. Τις περισσότερες κατακτήσεις έχουν οι ισπανικές ομάδες με 12 τρόπαια και ακολουθούν οι ιταλικές και οι αγγλικές με 10 και οι γερμανικές με 6. Πιο άτυχες μπορεί να θεωρηθούν οι γαλλικές ομάδες, καθώς δεν έχουν καταφέρει να κατακτήσουν το κύπελλο παρά τις πέντε παρουσίες σε τελικό.

Αξίζει να αναφερθεί ότι 11 φορές και οι δυο φιναλίστ προέρχονταν από την ίδια χώρα. Υπήρξαν τέσσερις τελικοί με ιταλικές ομάδες (1990, 1991, 1995, 1998), τρείς με αγγλικές (1972, 2019, 2025), δύο με ισπανικές (2007, 2012) και από ένας με γερμανικές (1980) και πορτογαλικές (2011).

### Σύνολο τίτλων ανά σύλλογο

### Σύνολο τίτλων ανά χώρα

## Παραπομπές


## Εξωτερικοί σύνδεσμοι

* 
* 

Κατηγορία:ΟΥΕΦΑ Γιουρόπα Λιγκ
Κατηγορία:Κύπελλο ΟΥΕΦΑ
Κατηγορία:Πολυεθνικά επαγγελματικά αθλητικά πρωταθλήματα